潘大临
春日书怀
舟楫凌漳水，风涛接蠡湖。
龙媒成跬步，骊颔脱微躯。
乐土供游戏，深文苦絷拘。
胸中虽磈磊，墙外或歌呼。
老去嵇刃懒，归来甯子愚。
千钟真臭腐，十畮借膏腴。
春雨何曾密，园花竟自都。
小桥藏细柳，方沼出新蒲。
酒熟拈巾漉，经传带雨锄。
行盘随所有，坐客几时无。
日转淮阴暮，门通鸟迳迂。
仰头看哺鷇，引手亦将雏。
抚事盆缫茧，劳生户转枢。
形骸浮大块，毛发燎红炉。
借问青宫犊，何如浊水凫。
士衡甘食酷，张翰合思鲈。
世论几胶柱，人心尽好竽。
屠龙非至计，射雉屈良图。
借箸方隆汉，推枰已灭吴。
从渠画麟阁，吾自著潜夫。